Entinen sisäministeri, kristillisdemokraattien kansanedustaja Päivi Räsänen toivoo Suomen seuraavan niitä Yhdysvaltain osavaltioita, jotka ovat tämän vuoden aikana tiukentaneet aborttilainsäädäntöään.

IL-TV haastatteli Päivi Räsästä Valtiopäivien avajaisten iltajuhlassa: ”tuoreiden KD:n edustajien muistamisessa vielä haastetta” IL-TV

Useampi Yhdysvaltain osavaltio on tämän vuoden aikana tiukentanut aborttilainsäädäntöään.

Esimerkiksi Kentucky, Georgia, Mississippi ja Ohio ovat ottaneet käyttöön niin sanotun sydämenlyöntilain, joka kieltää abortit kuudennen raskausviikon jälkeen.

Tiukimman lakiuudistuksen teki tällä viikolla Alabama, jossa jatkossa esimerkiksi raiskaus ja insesti eivät kelpaa syyksi aborttiin, Vastaavasti laittoman abortin tehnyt lääkäri voi saada 99 vuoden vankeustuomion.

Kaikkiaan 16 osavaltiota on lyhyen ajan sisään jollakin tavalla hankaloittanut abortin saamista.

Ex-sisäministeri Päivi Räsänen (kd) toivoo Yhdysvalloissa kiristyneen abortti-ilmapiirin leviämistä Suomeenkin. IL-Arkisto

Kristillisdemokraattien ex-puheenjohtaja, kansanedustaja ja Suomen entinen sisäministeri Päivi Räsänen pitää Yhdysvaltain kiristynyttä abortti-ilmapiiriä hyvänä asiana.

– Olen tosi ilahtunut ja todella toiveikas Yhdysvaltain kehityksen suhteen, Räsänen sanoo Iltalehdelle.

Hän toivoo samaa suuntausta Suomeenkin.

– Olen sitä mieltä, että Suomessakin pitäisi ottaa käyttöön samanlainen lainsäädäntö (kuin Alabamassa) ja suojella syntymättömän kohdussa olevan lapsen elämää.

– Toivon ja uskon, että Yhdysvaltain keskustelu aiheesta heijastuu laajemminkin Suomeen saakka.

Suomessa abortin saa käytännössä jokainen 12. raskausviikkoon saakka. Viimeinen takaraja on 20. raskausviikko ja sikiöpoikkeavuuden kohdalla 24. raskausviikko.

– Meillä Suomessa myöhäisten aborttien määrä on lisääntynyt. Lapsia, jotka abortoidaan 22. raskausviikolla, voitaisiin hoitaa keskosina. Aborttien seurauksena meillä on lapsia, jotka elävät muutaman minuutin tai muutaman tunnin, ja jotka jätetään kuolemaan, Räsänen sanoo.

Räsänen toteaa, että laissa säädetty 24. raskausviikon raja on kehittyneen keskoshoidon myötä laskenut 22. raskausviikkoon. Hänen mukaansa sikiön vammaisuusperusteella tehdään abortteja vuosittain noin 200–300, joista vain noin kymmenellä on lain perusteluissa mainittu elinkyvyttömyyden aiheuttava aivojen täydellinen puuttuminen

Räsäsen laskujen mukaan vuonna 2017 tehtiin 71 raskaudenkeskeytystä yli 22. raskausviikolla, kun vastaavasti vuonna 1997 niiden määrä oli yhdeksän.

Terveyden ja hyvinvoinnin laitoksen THL:n tilastot tosin näyttävät hieman pienempää lukua kuin Räsäsen laskelmat. THL:n mukaan vuonna 2017 tehtiin 66 raskaudenkeskeytystä 22. raskausviikolla.

Ex-ministeri kuitenkin painottaa ymmärtävänsä abortit esimerkiksi siinä tapauksessa, että raskaus vaarantaa äidin hengen.

Insestikortti

Vastoin monien muiden Yhdysvaltain osavaltojen suuntausta, itärannikon New Yorkin osavaltio puolestaan päätti alkuvuodesta lieventää aborttilainsäädäntöään. Jatkossa abortin voi siellä tehdä vielä 24. raskausviikolla, ja sen jälkeenkin, jos aborttiin on perustellut syyt.

Ennen poliittista uraansa lääkärinä työskennelleen Räsäsen mukaan nyt muualla Yhdysvalloissa nähdyt aborttilakikiristykset ovat vastareaktio New Yorkin liberaalille näkemykselle.

Hänen mukaansa insesti ja raiskaus ovat abortin puolustajien perusselitykset abortin puolustamiseksi.

– Insesti on kortti, joka näissä asioissa vedetään aina esiin, vaikka se on äärimmäisen harvinainen juttu. Minua häiritsee, että liioitelluin esimerkein yritetään kumota keskustelu.

Räsäsen mielestä raiskauksen seurauksena alkunsa saaneet lapset ansaitsevat mahdollisuuden elämään siinä missä muutkin lapset.

– Jos ollaan johdonmukaisia sille, että elämä alkaa biologisesti hedelmöittymisen hetkellä, niin raiskauksen myötä syntyvät lapset ovat yhtä arvokkaita.

Juttua päivitetty klo 20.30: Lisätty THL:n tilastotieto, joka eroaa Räsäsen laskelmista.